Document ID: 32014R1227

KOMISIJAS ĪSTENOŠANAS REGULA (ES) Nr. 1227/2014
(2014. gada 17. novembris),
ar ko nosaka Padomes Regulā (EK) Nr. 73/2009 paredzēto tiešo maksājumu korekcijas likmi attiecībā uz 2014. kalendāro gadu un atceļ Komisijas Īstenošanas regulu (ES) Nr. 879/2014
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Eiropas Parlamenta un Padomes 2013. gada 17. decembra Regulu (ES) Nr. 1306/2013 par kopējās lauksaimniecības politikas finansēšanu, pārvaldību un uzraudzību un Padomes Regulu (EEK) Nr. 352/78, (EK) Nr. 165/94, (EK) Nr. 2799/98, (EK) Nr. 814/2000, (EK) Nr. 1290/2005 un (EK) Nr. 485/2008 atcelšanu (1) un jo īpaši tās 26. panta 4. punktu,
apspriedusies ar Lauksaimniecības fondu komiteju,
tā kā:
(1)
Komisija 2014. gada 21. martā pieņēma priekšlikumu Eiropas Parlamenta un Padomes regulai par Regulā (EK) Nr. 73/2009 paredzētās tiešo maksājumu korekcijas likmes noteikšanu attiecībā uz 2014. kalendāro gadu (2). Tomēr līdz 2014. gada 30. jūnijam Eiropas Parlaments un Padome šo korekcijas likmi vēl nebija noteikuši. Tāpēc saskaņā ar Padomes Regulas (ES) Nr. 1306/2013 26. panta 3. punktu Komisija ir noteikusi korekcijas likmi Komisijas Īstenošanas regulā (ES) Nr. 879/2014 (3).
(2)
Prognozes attiecībā uz tiešajiem maksājumiem un ar tirgu saistītajiem izdevumiem Komisijas 2015. gada budžeta projekta grozījumu vēstulē Nr. 1 liecina, ka nepieciešams pielāgot finanšu disciplīnas korekcijas likmi, kas tika ņemta vērā 2015. gada budžeta projektā. Minētā grozījumu vēstule ir sagatavota, ņemot vērā finanšu disciplīnas summu 433 miljonu euro apmērā attiecībā uz rezervi krīzes situācijām lauksaimniecības nozarē, kas minēta Regulas (ES) Nr. 1306/2013 25. pantā. Lai ņemtu vērā šo jauno informāciju, Komisijai būtu jāpielāgo Īstenošanas regulā (ES) Nr. 879/2014 noteiktā korekcijas likme.
(3)
Parasti lauksaimnieki, kuri iesniedz atbalsta pieteikumu tiešajiem maksājumiem vienam kalendārajam gadam (N), maksājumu saņem noteikta maksājumu perioda laikā finanšu gadā (N + 1). Tomēr dalībvalstīm ir iespēja noteiktās robežās veikt novēlotus maksājumus lauksaimniekiem neierobežotu laiku pēc šā maksājumu perioda. Šādi novēloti maksājumi var notikt vēlākā finanšu gadā. Piemērojot finanšu disciplīnu konkrētam kalendārajam gadam, korekcijas likmi nevajadzētu piemērot maksājumiem, attiecībā uz kuriem atbalsta pieteikumi ir iesniegti nevis tajā kalendārajā gadā, kuram piemēro finanšu disciplīnu, bet citos kalendārajos gados. Tāpēc, lai nodrošinātu vienlīdzīgu attieksmi pret lauksaimniekiem, ir piemēroti noteikt, ka korekcijas likme būtu piemērojama maksājumiem, attiecībā uz kuriem atbalsta pieteikumi ir iesniegti tajā kalendārajā gadā, kuram piemēro finanšu disciplīnu, neatkarīgi no tā, kad atbalstu izmaksā lauksaimniekiem.
(4)
Eiropas Parlamenta un Padomes Regulas (ES) Nr. 1307/2013 (4) 8. panta 1. punkts paredz, ka tiešajiem maksājumiem piemēroto korekcijas likmi, kas noteikta saskaņā ar Regulas (ES) Nr. 1306/2013 26. pantu, piemēro tikai tiešajiem maksājumiem, kas pārsniedz EUR 2 000 un kas piešķirami lauksaimniekiem attiecīgajā kalendārajā gadā. Turklāt Regulas (ES) Nr. 1307/2013 8. panta 2. punkts paredz, ka pakāpeniskas tiešo maksājumu ieviešanas rezultātā korekcijas likmi Bulgārijai un Rumānijai piemēro tikai no 2016. gada 1. janvāra, bet Horvātijai - no 2022. gada 1. janvāra. Korekcijas likme, kas jānosaka ar šo regulu, tāpēc nebūtu jāpiemēro maksājumiem, ko lauksaimniekiem veic minētajās dalībvalstīs.
(5)
Lai nodrošinātu, ka pielāgotā korekcijas likme ir piemērojama no dienas, kad maksājumi lauksaimniekiem ir sākti saskaņā ar Regulu (ES) Nr. 1306/2013, šī regula būtu jāpiemēro no 2014. gada 1. decembra.
(6)
Pielāgotā korekcijas likme būtu jāņem vērā, aprēķinot visus maksājumus, kas piešķirami lauksaimniekam, pamatojoties uz atbalsta pieteikumu, kurš iesniegts par 2014. kalendāro gadu. Tāpēc skaidrības labad Īstenošanas regula (ES) Nr. 879/2014 būtu jāatceļ,
IR PIEŅĒMUSI ŠO REGULU.
1. pants
1. Lai piemērotu korekciju, kas paredzēta Regulas (ES) Nr. 1306/2013 25. un 26. pantā, un saskaņā ar Regulas (ES) Nr. 1307/2013 8. panta 1. punktu to maksājumu summas Padomes Regulas (EK) Nr. 73/2009 (5) 2. panta d) punkta nozīmē, kas jāpiešķir lauksaimniekam un kas pārsniedz EUR 2 000 saistībā ar atbalsta pieteikumu, kurš iesniegts attiecībā uz 2014. kalendāro gadu, samazina par 1,302214 %.
2. Šā panta 1. punktā minētais samazinājums neattiecas uz Bulgāriju, Horvātiju un Rumāniju.
2. pants
Īstenošanas regulu (ES) Nr. 879/2014 atceļ.
3. pants
Šī regula stājas spēkā septītajā dienā pēc tās publicēšanas Eiropas Savienības Oficiālajā Vēstnesī.
To piemēro no 2014. gada 1. decembra.
Šī regula uzliek saistības kopumā un ir tieši piemērojama visās dalībvalstīs.
Briselē, 2014. gada 17. novembrī

Labels: 15
6